KOMMISSIONENS BESLUTNING

af 24. juni 1999

om principiel anerkendelse af fuldstændigheden af det dossier, som er forelagt til grundig behandling med henblik på eventuel optagelse af Alanycarbe i bilag I til Rådets direktiv 91/414/EØF om markedsføring af plantebeskyttelsesmidler

(meddelt under nummer K(1999) 1715)

(EØS-relevant tekst)

(1999/462/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 1999/1/EF(2), særlig artikel 6, stk. 3, og

ud fra følgende betragtninger:

(1) Ifølge direktiv 91/414/EØF (i det følgende benævnt "direktivet") skal der udarbejdes en EF-liste over godkendte aktive stoffer i plantebeskyttelsesmidler;

(2) ansøgeren har indsendt et dossier til medlemsstaternes myndigheder med henblik på at få optaget et aktivt stof i direktivets bilag I;

(3) Otsuka Chemical Co. indsendte den 24. juli 1995 et dossier vedrørende det aktive stof Alanycarbe til de franske myndigheder;

(4) disse myndigheder meddelte Kommissionen resultaterne af en første vurdering af, om dossieret indeholdt de oplysninger, der kræves i direktivets bilag II og for mindst et plantebeskyttelsesmiddel, der indeholder det aktive stof, i direktivets bilag III; derefter indsendte ansøgeren dossieret til Kommissionen og de øvrige medlemsstater i henhold til artikel 6, stk. 2;

(5) dossiererne vedrørende Alanycarbe blev forelagt Den Stående Komité for Plantesundhed den 18. februar 1998;

(6) efter direktivets artikel 6, stk. 3, skal det på EF-plan bekræftes, at hvert dossier anses for principielt at opfylde oplysningskravene i direktivets bilag II og for mindst ét plantebeskyttelsesmiddel, der indeholder det pågældende aktive stof, i direktivets bilag III;

(7) en sådan bekræftelse er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det pågældende aktive stof, i overensstemmelse med betingelserne i direktivets artikel 8, stk. 1, i henhold til hvilke der bl.a. skal foretages en detaljeret vurdering af, om det aktive stof og plantebeskyttelsesmidlet opfylder direktivets krav;

(8) en sådan beslutning udelukker ikke at ansøgeren kan anmodes om at fremlægge oplysninger, hvis det under den grundige behandling viser sig, at de er nødvendige, for at der kan træffes en afgørelse;

(9) medlemsstaterne og Kommissionen er enige om, at Frankrig går videre med den grundige behandling af dossieret vedrørende Alanycarbe;

(10) Frankrig udarbejder snarest og senest om et år en rapport til Kommissionen om konklusionerne af denne behandling, der i givet fald ledsages af anbefalinger af optagelse eller ikke-optagelse og eventuelle betingelser herfor; når denne rapport foreligger, vil den grundige behandling blive fortsat med sagkyndig bistand fra alle medlemsstaterne i Den Stående Komité for Plantesundhed;

(11) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Nedenstående dossier opfylder principielt de krav til oplysninger, der er fastsat i direktivets bilag II og for mindst et plantebeskyttelsesmiddel, der indeholder det aktive stof, i direktivets bilag III under hensyntagen til den påtænkte anvendelse:

1) Dossieret, som Otsuka Chemical Co. indsendte til Kommissionen og medlemsstaterne med henblik på optagelse af Alanycarbe som aktivt stof i bilag I til direktiv 91/414/EØF, og som blev forelagt Den Stående Komité for Plantesundhed den 18. februar 1998.

Artikel 2

Denne beslutning er rettet til medlemsstaterne.

Udfærdiget i Bruxelles, den 24. juni 1999.

På Kommissionens vegne

Franz FISCHLER

Medlem af Kommissionen

(1) EFT L 230 af 19.8.1991, s. 1.

(2) EFT L 21 af 28.1.1999, s. 21.